નર્સે કહ્યું કે તરત જ મારો બંધ છૂટી ગયો. પોક મૂકી હું રડતી હતી. મારું અંગેઅંગ પીડાતું હતું. પરંતુ પાટા અને પ્લાસ્ટરથી બાંધેલું આખું શરીર મને જકડી રાખતું હતું. હું મન મૂકીને રડી પણ નહોતી શકતી. મારું સર્વસ્વ લૂંટાઈ ગયું હોય અને હું સાવ અસહાય હોઉં તેવી અનુભૂતિથી હું તડપતી હતી. ત્યારે જ મને ખ્યાલ આવ્યો કે મને થયેલી ઈજા કેટલી વિસ્તૃત હતી. તે વખતે પિયુષ અને સ્નેહા આવી પહોંચ્યા હતાં અને તેમને તાકતી, તે બન્નેના હાથોમાં હું તમારા આલિંગનની હૂંફ માટે તલસતી, સિસકાતી નિશ્ચેતન થઈ ગઈ હતી.